SL Uradni list Evropske unije C 204/44

Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi COMP/39.654 – kode Reutersovih finančnih instrumentov (kode RIC)

(notificirano pod dokumentarno številko C(2012) 4873)

(Besedilo velja za EGP)

2012/C 204/08

1. UVOD

1. Kadar namerava Komisija sprejeti sklep, s katerim zahteva odpravo kršitve, in zadevne stranke ponudijo zaveze, da bodo upoštevale pomisleke, ki jih je v predhodni oceni izrazila Komisija, lahko v skladu s členom 9 Uredbe Sveta (ES) št. 1/2003 z dne 16. decembra 2002 (1) odloči, da postanejo te zaveze zavezujoče za podjetja. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje. Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko predložijo svoje pripombe v roku, ki ga določi Komisija.

2. POVZETEK ZADEVE

2. Komisija je 19. septembra 2011 sprejela predhodno oceno v smislu člena 9(1) Uredbe (ES) št. 1/2003. Ocena je bila povezana s področjem finančno-informacijskih storitev, natančneje s trgom konsolidiranih prenosov podatkov v realnem času (2). Naslovljena je bila na družbo Thomson Reuters Corporation in družbe pod njenim neposrednim ali posrednim nadzorom, vključno z družbo Reuters Limited (v nadaljnjem besedilu: Thomson Reuters). Komisija je izrazila pomislek, da nekatere restriktivne prakse izdajanja licenc družbe Thomson Reuters v zvezi s kodami Reutersovih finančnih instrumentov (kodami RIC) morda pomenijo kršitev člena 102 PDEU (3). Postopek zoper družbo Thomson Reuters se je začel 30. oktobra 2009.

3. Ugotovitve predhodne ocene so: (a) Družba Thomson Reuters je prevladujoča družba na svetovnem trgu konsolidiranih prenosov podatkov v realnem času (4). (b) Družba Thomson Reuters je morda zlorabila svoj prevladujoči položaj, tako da je svoje stranke omejila glede uporabe kod RIC. Družba Thomson Reuters (a) svojim strankam prepoveduje uporabo kod RIC za priklic podatkov iz konsolidiranih prenosov podatkov v realnem času, ki jih zagotavljajo drugi ponudniki, in (b) preprečuje tretjim osebam, da bi ustvarile in vzdrževale tabele preslikav, ki bi vključevale kode RIC, s čimer bi omogočile, da bi sistemi strank družbe Thomson Reuters postali povezljivi s konsolidiranimi prenosi podatkov v realnem času, ki jih zagotavljajo drugi ponudniki (5). (c) Zdi se, da te omejitve bistveno ovirajo preklapljanje. Stranke družbe Thomson Reuters v svojih aplikacijah veliko uporabljajo kode RIC in osebje, ki upravlja te aplikacije, se je navadilo na simbologijo kod RIC. Omejitve, ki jih je uvedla družba Thomson Reuters, pomenijo, da je treba za preklapljanje med ponudniki odstraniti kode RIC, ki so bile vdelane v aplikacije, te aplikacije pa prekodirati, da se kode RIC nadomestijo z drugo simbologijo. To je naporno in pogosto zelo drago. Družba Thomson Reuters je po predhodnem mnenju Komisije v bistvu blokirala svoje stranke, ki uporabljajo konsolidirani prenos podatkov v realnem času in ki so kode RIC vdelale v svoje aplikacije. Zato drugi ponudniki konsolidiranega prenosa podatkov v realnem času ne morejo učinkovito konkurirati družbi Thomson Reuters na trgu konsolidiranih prenosov podatkov v realnem času.

4. Prvo preverjanje trga glede prvotnega predloga zavez, ki ga je predložila družba Thomson Reuters, se je začelo 14. decembra 2011 (6). Udeleženci na trgu so bili pozvani, naj do 25. januarja 2012 predložijo pripombe. Družba Thomson Reuters je na podlagi pripomb v zvezi s prvim preverjanjem trga korenito spremenila predlog zavez, da bi odpravila pomanjkljivosti, ki so jih udeleženci na trgu odkrili v zvezi s pomisleki Komisije glede konkurence.

5. Spremenjene zaveze se v več pogledih razlikujejo od prvotnih zavez. Glavne spremembe so: (a) znižanje licenčnine za razširjeno licenco RIC (v nadaljnjem besedilu: licenca ERL); (b) struktura licenčnine za licenco ERL ni več vezana na obstoječe popuste za konsolidirani prenos podatkov v realnem času, ki ga zagotavlja družba Thomson Reuters, poleg tega je poenostavljena in bolj pregledna; (c) licenco ERL lahko stranke, ki dejansko opravljajo poslovno dejavnost v EGP, uporabljajo po vsem svetu (7); (d) licenca ERL zajema kode RIC za finančne instrumente, s katerimi se trguje zunaj organiziranega trga, s podatki iz enega samega vira, za katere mora zadevni ponudnik podatkov dati soglasje (razen če je družba Thomson Reuters ob preklopu edini ponudnik podatkov o navedenih instrumentih); (e) licenca ERL zajema uporabniške vmesnike za strežniške aplikacije (brez dodatnih stroškov); (f) poleg prvotnega petletnega obdobja, v katerem je mogoče skleniti naročnino na licenco ERL, lahko stranka za simbolično ceno podaljša to obdobje za nadaljnji dve leti; ter (g) tretjim razvijalcem bo na voljo ločena licenca, da se jim omogoči razvoj in vzdrževanje orodij za preklapljanje, ki jih lahko prodajo strankam ter jim omogočijo preklapljanje med ponudniki.

3. GLAVNA VSEBINA SPREMENJENIH ZAVEZ

6. Družba Thomson Reuters se ne strinja s predhodno oceno Komisije. Kljub temu je v skladu s členom 9 Uredbe (ES) št. 1/2003 ponudila zaveze, da bi odpravila pomisleke Komisije glede konkurence. Zaveze, ki jih je ponudila družba Thomson Reuters (v nadaljnjem besedilu: zaveze), so na kratko povzete v nadaljevanju. Nezaupna različica zavez je v celoti objavljena v angleškem jeziku na spletni strani Generalnega direktorata Komisije za konkurenco na naslednjem naslovu: http://ec.europa.eu/competition/index_en.html

7. Zaveze vključujejo ponudbo licence sedanjim in prihodnjim strankam družbe Thomson Reuters, ki uporabljajo storitev RT (8) (licenco ERL), s katero pridobijo dodatne pravice do uporabe simbologije RIC za namen preklapljanja med ponudniki konsolidiranih prenosov podatkov v realnem času. S to licenco bi lahko stranke ob plačilu mesečne licenčnine uporabljale kode RIC za priklic finančnih podatkov v realnem času iz konsolidiranih prenosov podatkov v realnem času, ki jih zagotavljajo konkurenti družbe Thomson Reuters, da bi lahko nekatere ali vse strežniške aplikacije preklopile na druge ponudnike konsolidiranega prenosa podatkov v realnem času. Družba Thomson Reuters bi poleg tega imetnikom licence ERL zagotavljala redne in pravočasne posodobitve zadevnih kod RIC, po potrebi vključno s potrebnimi informacijami, povezanimi s kodami RIC (tj. zadevno mesto trgovanja, vir, uradna koda, valuta in/ali opis). Licenca ERL ne vpliva na pravice do uporabe kod RIC, ki jih stranke že imajo na podlagi veljavnih pogodbenih razmerij z družbo Thomson Reuters.

8. Zaveze zajemajo (i) stranke, ki bodo delno in/ali v celoti preklopile s konsolidiranih prenosov podatkov v realnem času družbe Thomson Reuters na druge konsolidirane prenose podatkov v realnem času; in (ii) stranke, ki se bodo naročile na konsolidirani prenos podatkov tretjega ponudnika poleg storitve RT družbe Thomson Reuters, ne da bi preklopile s slednjega na drugega (na primer kot podporno rešitev ob izjemnem izpadu storitev ali za omogočanje preizkušanja funkcionalnosti in zanesljivosti novih konsolidiranih prenosov podatkov v realnem času).

9. Družba Thomson Reuters se zavezuje, da pri delnem preklopu ne bo diskriminirala svojih strank, ki bodo preklopile na druge ponudnike konsolidiranega prenosa podatkov v realnem času, kar zadeva pogoje, pod katerimi se zagotavlja storitev RT družbe Thomson Reuters. Strankam, ki licenco ERL uporabijo za popoln preklop od družbe Thomson Reuters na drugega ponudnika, se ni treba naročiti na nobeno drugo licenco ali storitev, ki jo ponuja družba Thomson Reuters.

10. Na licenco ERL se bodo stranke lahko naročile za petletno obdobje. Poleg tega bodo lahko stranke, ki se niso naročile na licenco ERL v začetnem petletnem obdobju, kupile opcijo za naročnino na licenco ERL s plačilom upravne takse v višini 150 USD na mesec. To opcijo bodo morale uveljaviti v dveh letih po preteku začetnega petletnega naročniškega obdobja (kar da strankam možnost, da se na licenco ERL naročijo v roku sedmih let). Ob sklenitvi naročnine se razširjena licenca strankam dodeli za nedoločen čas ob plačevanju ustrezne licenčnine.

11. Ta ukrep za odpravo pomislekov bi se uporabljal za vse simbole RIC, ki so neposredno povezani s ceno posameznega finančnega instrumenta ali vrednostjo indeksa, ki se prenese prek storitve RT družbe Thomson Reuters, in s tem med drugim tudi za (i) podatke z borz in večstranskih sistemov trgovanja; ter (ii) za instrumente, s katerimi se trguje izven organiziranega trga vrednostnih papirjev in ki ne kotirajo na borzah ali v večstranskih sistemih trgovanja. Kode RIC, ki so povezane z instrumenti, s katerimi se trguje izven organiziranega trga vrednostnih papirjev in v zvezi s katerimi družba Thomson Reuters pridobi podatke iz enega samega vira, ki je identificiran s kodo RIC („kode RIC posameznega vira“), so vključene na zahtevo stranke ob pridobitvi soglasja zadevnega ponudnika podatkov. Kode RIC, za katere vsebino zagotovi le družba Thomson Reuters, so izključene, dokler ponudnik podatkov te vsebine ne da na razpolago konkurenčnemu ponudniku konsolidiranih prenosov podatkov v realnem času, na katerega stranka preklaplja.

12. Družba Thomson Reuters bo poleg tega pravočasno zagotavljala informacije, ki jih stranke potrebujejo za navzkrižno sklicevanje med kodami RIC in simbologijo drugih ponudnikov.

13. Predlagano licenco je mogoče uporabljati v strežniških aplikacijah po vsem svetu, če stranka dejansko opravlja poslovno dejavnost v EGP.

14. Mesečne licenčnine za licenco ERL, ki jih namerava zaračunavati družba Thomson Reuters, so progresivne in odvisne od števila simbolov RIC, ki jih želi stranka uporabljati pod licenco za priklic podatkov od konkurenta. Stranka bo morala za prvih 50 000 simbolov RIC plačati 0,01 USD na simbol RIC na mesec. Licenčnina za posamezen simbol RIC se bo nato znižala obratno sorazmerno s številom simbolov RIC, ki jih bo želela stranka uporabljati pod licenco (9). Cenik storitev vsebuje tudi minimalno mesečno licenčnino v višini 750 USD.

15. Licenčnine vključujejo dodatne pravice do uporabe simbologije RIC in stroške storitev, ki jih družba Thomson Reuters zagotovi svojim strankam v skladu z zavezami. Po navedbah družbe Thomson Reuters je znesek licenčnine zelo majhen delež cene, ki jo družba zaračunava za konsolidirani prenos podatkov v realnem času za licencirane kode RIC in uporabo v enakem obsegu. Podrobnosti o ceniku storitev ERL so na voljo v nezaupni različici zavez, ki je objavljena na spletišču Generalnega direktorata za konkurenco (Priloga III).

16. Zaveze poleg tega tretjim razvijalcem omogočajo razvoj in vzdrževanje orodij za preklapljanje (tj. ustvarjanje tabel preslikav) v imenu strank. Upravičeni tretji razvijalci (kar ne vključuje ponudnikov tržnih podatkov) lahko proti plačilu mesečne licenčnine uporabljajo in ohranijo kode RIC v orodjih za preklapljanje, ki jih razvijejo za različne stranke.

17. Pravice tretjih razvijalcev, opisane zgoraj, so vključene v ločeno licenco za tretje razvijalce, ki je priložena k predlogu zavez kot Priloga II. Tretji razvijalci morajo plačevati iste licenčnine kot stranke, pri čemer so njihove mesečne licenčnine omejene na 3 750 USD, zanje pa je določena tudi minimalna mesečna licenčnina v višini zgolj 250 USD. Tretji razvijalci lahko pri pripravi tabel preslikav s simbologijo drugega ponudnika konsolidiranih prenosov podatkov v realnem času pridobijo podporo zadevnega ponudnika in skupaj z njimi oglašujejo potencialnim strankam.

4. POZIV K PREDLOŽITVI PRIPOMB

18. Komisija namerava na podlagi preverjanja trga sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete spremenjene zaveze, objavljene na spletišču Generalnega direktorata za konkurenco, postale zavezujoče. Če bo prišlo do bistvenih sprememb zavez, bo potrebno novo preverjanje trga.

19. V skladu s členom 27(4) Uredbe (ES) št. 1/2003 Komisija poziva zainteresirane tretje osebe, naj predložijo svoje pripombe k zavezam.

20. Zaželeno je, da so pripombe utemeljene ter podprte z ustreznimi dejstvi. Če se vam zdi kateri koli del predlaganih zavez sporen, predlagajte morebitno rešitev.

21. Rok za predložitev pripomb se izteče v štirih tednih po datumu objave tega obvestila. Komisija poziva zainteresirane osebe, naj predložijo nezaupno različico svojih pripomb, iz katere naj izbrišejo poslovne skrivnosti in druge zaupne dele besedila ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

22. Pripombe z navedbo sklicne številke „Zadeva COMP/39.654 – kode RIC“ lahko pošljete Komisiji po elektronski pošti (COMP-GREFFE-ANTITRUST@ec.europa.eu), po telefaksu (št. telefaksa: +32 22950128) ali po pošti na naslednji naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) UL L 1, 4.1.2003, str. 1. Z učinkom od 1. decembra 2009 sta člena 81 in 82 Pogodbe ES postala člen 101 oziroma 102 PDEU. Določbe novih členov so vsebinsko povsem enake prejšnjima členoma. V tem obvestilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.

(2) Ta zadeva se nanaša predvsem na konsolidirane prenose podatkov v realnem času, ne nanaša pa se na podatke v realnem času, ki se prenašajo prek namiznih naprav ali prek neposrednih virov. Pomisleki glede konkurence so poleg tega omejeni na tržne podatke v realnem času, ki ne zajemajo storitev zagotavljanja referenčnih podatkov in podatkov ob koncu dneva.

(3) Po navedbah družbe Thomson Reuters so kode RIC alfanumerične kode, ki delujejo kot mehanizem za priklic, ki ga je družba razvila in ga svojim strankam zagotavlja kot sestavni del finančno-informacijskih storitev za identifikacijo, iskanje in priklic strukturiranega niza povezanih podatkov v podatkovnih zbirkah in distribucijskem omrežju družbe Thomson Reuters v realnem času (integrirano podatkovno omrežje – IDN).

(4) Tržna preiskava je pokazala, da so neposredni viri, ki se strankam zagotavljajo neposredno z borz ali večstranskih sistemov trgovanja, del ločenega proizvodnega trga.

(5) Družba Thomson Reuters je navedla, da svojim strankam, ki uporabljajo konsolidirane prenose podatkov v realnem času, ne preprečuje navzkrižnega sklicevanja med kodami RIC in simbologijo drugih ponudnikov, če se s tem povezana podatkovna zbirka ali tabela preslikav ne uporablja za priklic podatkov od drugega ponudnika. Z drugimi besedami, družba Thomson Reuters ne prepoveduje ustvarjanja tabel preslikav kot takih, ampak nasprotuje neposredni in posredni uporabi RIC za priklic podatkov v realnem času od drugih ponudnikov.

(6) UL C 364, 14.12.2011, str. 21.

(7) V okviru zavez je v EGP vključena tudi Švica.

(8) Družba Thomson Reuters svojo ponudbo prenosa podatkov o trgih v realnem času za splošno uporabo v podjetjih trži pod imenom „Thomson Reuters Real-time Service“ („storitev RT“, ki se je prej imenovala „Reuters Datascope Real-Time Service“, tj. RDRT) za uporabo v strežniških aplikacijah. V okviru zavez je bila opredelitev storitve RT razširjena na vse licence družbe Thomson Reuters za prenos podatkov v realnem času, ki podeljujejo pravice za podatke za splošno uporabo v podjetjih v strežniških aplikacijah. Človeški operaterji bodo lahko prav tako še naprej uporabljali kode RIC v uporabniških vmesnikih za programsko opremo, povezanih s strežniškimi aplikacijami, in sicer za dostopanje, ogled in potrjevanje podatkov, ki izhajajo iz prenosa konsolidiranih podatkov v realnem času drugega ponudnika, z namenom omogočanja preklapljanja brez dodatnih stroškov. Aplikacije, ki prejemajo podatke v okviru licenc družbe Thomson Reuters za namizne naprave za individualno uporabo (in ne za splošno uporabo v podjetjih), ne spadajo na področje uporabe predlaganih zavez.

(9) Licenčnina na RIC za med 50 001 in 500 000 simbolov RIC bo znašala 0,005 USD, za med 500 001 in 3 000 000 simbolov RIC 0,002 USD, za več kot 3 000 001 simbolov RIC pa 0,001 USD. Za licenčnine se uporablja popravek cene v skladu s splošno inflacijo.